仙湖歌
作者：趙汝鐩
朝代：宋

paragraphs: 湖之綠兮如藍，湖之明兮如鏡。
藍染晴空晚色鮮，鏡照天宇秋毫浄。
乾坤兩間共開闢，魚鳥四時自飛泳。
炎州著脚苦蒸鬰，對此恍入清凉境。
其東羣木合抱森，觀政觀魚連秀陰。
濂泉沸甃珠的皪，飲瓢洗我太古心。
其西冰壺爽到骨，曉波澄秋夜印月。
藏春園種雜花稠，分得庾梅攙先發。
其南粉雉霄漢橫，旋補楊柳沿堤青。
上下天光同一碧，我來拈出營新亭。
其北千片石洲石，或虬或鳳或劔戟。
環流軒館瘴霧收，簷影倒漾水底日。
葛仙昔煉九轉丹，丹成飛上羅浮山。
海邊亭外春萬里，御風忽挹仙翁袂。
翁乘飈車擁霓旌，約我十二樓五城。
翁言羽化世已久，問湖風月依舊否。